stanford-oval/wikipedia huggingface dataset:
דרגון בול Z: תחייתו של פריזה
עלילה

הסרט נפתח עם הקיסר פילאף וחבורתו שמחפשים אחר כדורי הדרגון בול. באותו זמן, נוחת בכדור הארץ חייזר בשם סורבט, חייל בצבא הגלקטי-לשעבר של רודן החלל פריזה, ומשכנע את פילאף וחבורתו להשתמש בכדורי הדרגון בול על מנת לבקש מהדרקון שנרון להחזיר את מפקדו לחיים. לאחר שהדרקון ממלא את משאלתו, סורבט מגלה כי פריזה חזר בחתיכות קטנות (לאחר שנקצץ מידי חרבו של טראנקס מהעתיד במהלך אירועי דרגון בול Z) ומצווה על עושי דברו להשתמש בטכנולוגיה המתקדמת שברשותם על מנת לרפא אותו. פריזה חוזר לגופו המקורי ומבקש לפלוש לכדור הארץ ולנקום בסון גוקו, שהביס אותו על כוכב נאמק לפני זמן רב.
לאחר שהוא מגלה כי גוקו התחזק עד כדי כך שהצליח להביס את מאג'ין בו - אחת משתי הישויות ביקום שפריזה הוזהר לא להתעסק איתן (השנייה היא אל ההרס בירוס) - מחליט פריזה לדחות את הפלישה שלו לכדור הארץ בארבעה חודשים על מנת להתאמן, לראשונה בחייו, ובכך לגבור על כוחו של גוקו.
לאחר אירועי הסרט הקודם (קרב האלים), גוקו ומקיטה מתאמנים על הכוכב של בירוס, שם המלאך וויס מלמד אותם לשלוט בצורה טובה יותר על כוחות "האל הסופר סאיאני" שקיבלו. בינתיים, מגיע לכדור הארץ חייזר בשם ג'אקו שמציג את עצמו כחייל מטעם "הפטרול הגלקטי" ומזהיר את בורמה מפני חזרתו לחיים של פריזה ותוכניתו לפלוש לכדור הארץ. בהיעדרם של גוקו ומקיטה, מתארגנים יתר לוחמי ה-Z - גוהאן, פיקורו, קרירין, מאסטר רושי, טיאן שינהאן וג'אקו - להגן על כדור הארץ ומצליחים להכריע חלק ניכר מצבאו בטרם פריזה מצטרף בעצמו, גובר עליהם הודות לכוחותיו החדשים וכמעט הורג את גוהאן. הודות למסר שהגיע מבורמה אל וויס (בדמות אוכל), מצליחים גוקו ומקיטה (יחד עם בירוס ווויס, שמחליטים לצפות מהצד) להגיע אל כדור הארץ ולהציל את גוהאן. גוקו פונה להלחם בפריזה ראשון, ועד מהרה מגלה כי פריזה מסתיר את עיקר כוחו ומחליט לגלות בפניו את שינוי הצורה החדש שעבר - צורה מיוחדת של סופר סאיין, בעלת שיער כחול, שמתוארת כשילוב של צורת הסופר סאיין הרגילה עם הכוח האלוהי של "האל הסופר סאיאני". בעקבות כך, מחליט גם פריזה לגלות את כוחו האמיתי ומשתנה לנגד עיניו לצורה חדשה ומוזהבת שרמת הכוח שלה מדהימה את כל הנוכחים.
פריזה בצורתו המוזהבת נלחם בגוקו ובתחילה נראה כי ידו על העליונה, אך גוקו מצליח להטות את הכף לאחר שהוא מגלה כי פריזה אינו רגיל לצורתו המוזהבת שמבזבזת ממנו את האנרגיה וכח הסיבולת. גוקו לבסוף מצליח להביס את פריזה ומצווה עליו לעזוב את כדור הארץ ולא לחזור שוב, אך קרן לייזר שנורתה מהמארב מאקדחו של סורבט פוגעת בגוקו בהפתעה ופוצעת אותו. פריזה מתעלל בגוקו הפצוע ומציע למקיטה להרוג אותו ובתמורה ימנה את מקיטה לסגנו. מקיטה מסרב, ומגלה לפריזה כי גם הוא הגיע לרמה אלוהית ומשתנה ל"סופר סאיין בלו". בצורתו החדשה, מקיטה מכה את פריזה וגורם לו לאבד את צורתו המוזהבת, אך לפני שמקיטה מספיק להרוג את פריזה, שולח פריזה גל אנרגיה לליבה של כדור הארץ ובכך משמיד אותו. רגע לפני כן, וויס מזמן בועת מגן שמגנה על גוקו ויתר הלוחמים מפני פיצוץ כדור הארץ.
וויס מגלה לנוכחים כי יש ביכולתו להחזיר את הזמן אחורה ל-3 הדקות שקדמו לפיצוץ כדור הארץ. לאחר שהוא מחזיר את הזמן לאחור, אל הרגע שבו פריזה מתכונן לפוצץ את כדור הארץ לנגד עיניו של מקיטה, גוקו שולח גל קאמאהאמאהא אדיר שמחסל את פריזה בטרם יבצע את זממו.
בביתה של בורמה, חוגגים גוקו וחבריו את ניצחונם, כשמקיטה כועס על ההתערבות של גוקו ברגע האחרון.
דמויות ומדבבים

| דמות | מדבב ביפנית | מדבב באנגלית | מדבב בעברית |
| --- | --- | --- | --- |
| סון גוקו | מאסאקו נוזאווה | שון שמל | אבי מאיר וענונו |
| סון גוהאן | מאסאקו נוזאווה | קייל הרברט | אורי הר-לב |
| מקיטה (וג'יטה) | ריו הוריקאווה | כריסטופר ר. סבאט | עמי מנדלמן |
| פריזה | ריוסיי נקאו | כריסטופר איירס | שמחה ברבירו |
| פיקורו | טושיו פורוקאווה | כריסטופר ר. סבאט | צביקה שוורצברג |
| קרירין | מאיומי טאנאקה | סאני סטרייט | שמחה ברבירו |
| מאסטר רושי (קאמה סנין) | מאסאהארו סאטו | מייק מקפארלאנד | דב רייזר |
| טיאן שינהאן | היקארו מידוריקאווה | ג'ון ברגמאייר | דן שצברג |
| ג'אקו | נאצוקי הנאה | טוד הקרבורן | מאור אליעזר |
| סורבט | שירו סאיטו | ג'רמי שוורץ |  |
| טאגומה | קאזויה נאקאי | מיכה סולוסוד |  |
| שיסאמי | טטסו אינאדה | בראד ונאבל |  |
| בירוס | קואיצ'י יאמאדארא | ג'ייסון דאגלס | יורם יוספסברג |
| וויס | מאסאקאזו מוריטה | איאן סינקלייר | גילן שחף |
| בורמה | הירומי טסורו | מוניקה ריאל | יפעת זנדני צפריר |
| טראנקס מהעתיד | טאקאשי קוסאו | אריק וייל | דור סרוגו |
| וידל | יוקו מינאגוצ'י | קארה אדוארדס | יסמין עיון |
| ד"ר בריף | ריואיצ'י טאנאקה | מארק סטודארד |  |
| אנדרואיד 18 | מיקי איטו | מרדית' מקקוי | אורנה כץ |
| שנרון | ריוזאבורו אוטומו | כריסטופר ר. סבאט | צביקה שוורצברג |
| פילאף | שיגרו צ'יבא | צ'אק הבר | גדי לוי |
| מאי | איקו יאמאדה | קולין קלינקנברד | טליה ברקאי |
| שו | טסשו גנדה | כריס קייסון | שמחה ברבירו |
| מארון | הירוקו אושידה | טיאה באלארד | אורלי קטן |
הערות שוליים

↑  ‘Furious 7’ Drives To $1.12B Global, Busts China Records; ‘Dragonball’ Big In Japan – Intl B.O. Update, באתר Deadline Hollywood
↑  בכך נרמז כי גם מקיטה קיבל בשלב מסוים את הכוחות האלוהיים והפך ל"סופר סאיין אל".
↑  בסדרת ההמשך, דרגון בול סופר, הצורה הזו נקראת "סופר סאיין בלו"
| דרגון בול מאת אקירה טוריאמה |
| --- | --- | --- |
| מאנגה | דרגון בול (1984–1995) • דרגון בול סופר (2015–2024) |  |
| אנימה/ סדרות טלוויזיה | דרגון בול (1986–1989) • דרגון בול Z ‏(1989–1996) (דרגון בול Kai ‏(2009–2011; 2014–2015)) • דרגון בול GT ‏(1996–1997) • דרגון בול סופר (2015–2018) • דרגון בול דאימה (2024–הווה) |  |
| סדרות רשת | סופר דרגון בול גיבורים (2018–הווה) |  |
| ספיישלים לטלוויזיה | בארדוק אבא של גוקו (1990) • ההיסטוריה של טראנקס (1993) • מורשתו של גיבור (1997) • לופי X טוריקו X גוקו (2013) |  |
| סרטים ל-DVD | העולם של דרגון בול זי (2000) • התכנית להשמדת הסאיינים (חלק א', חלק ב') |  |
| סרטים קצרים | גוקו והחברים חוזרים (2008) • הפרק של בארדוק (2010) • התכנית להשמדת הסופר סאיינים (רימייק) (2010) |  |
| דרגון בול - סרטים | האגדה של שנרון (1986) • היפהפייה הנרדמת בטירת השטן (1987) • הרפתקה מיסטית (1988) • החזק מנצח (1996) |  |
| דרגון בול Z - סרטים | האזור המת (1989) • החזק בעולם (1990) • עץ העוצמה (1990) • הלורד סלאג (1991) • נקמתו של קולר (1991) • שובו של קולר (1992) • סופר אנדרואיד 13 (1992) • ברולי: הסופר סאייה האגדי (1993) • בוז'אק - שודד הגלקסיה (1993) • ברולי: השיבה (1994) • ביו-ברולי (1994) • מיזוג חדש נולד (1995) • אגרוף הדרקון של סון גוקו (1995) • קרב האלים (2013) • תחייתו של פ' (2015) |  |
| דרגון בול סופר - סרטים | ברולי (2018) • סופר הירו (2022) |  |
| דמויות | סון גוקו • פיקורו • סון גוהאן • מקיטה • פריז • סל • מאסטר רושי |  |
| משחקי וידאו | בודוקאי • בודוקאי טנקאיצ'י • זינוברס • זינוברס 2 • Dragon Ball FighterZ • קאקארוט |  |
| סרטי לייב אקשן | דרגון בול: אבולוציה (2009) |  |
מתאם פירסון

תרשימי פיזור, מתאם פירסון מצוין בצבע כחול, קו הרגרסיה מצויר בירוק.
מִתְאָם פירסון, או בשמו המלא מְקַדֵּם הַמִּתְאָם של פירסון (באנגלית: Pearson correlation coefficient), על שם קרל פירסון, הוא מדד לקשר ליניארי בין שני משתנים כמותיים שערכיהם מתקבלים במדגם.
היסטוריה

הרעיון הבסיסי למקדם המתאם הוצע על ידי פרנסיס גאלטון בשנות השמונים של המאה ה-19, שניסה למדוד קשרים בין משתנים תצפיתיים. החישוב של גאלטון היה ויזואלי, והסתמך על שרטוט הנתונים במערכת צירים ומדידה פיזית של שיפוע קו הרגרסיה. קרל פירסון גיבש את רעיונותיו של גאלטון והציג את הנוסחה המקובלת כיום. רונלד פישר חישב את התפלגותו של מקדם המתאם כאשר מקור התצפיות בהתפלגות נורמלית, ואיפשר בכך הסקה סטטיסטית על ערכו התאורטי של המקדם.
הגדרה

יהיו  (x_{1},\ y_{1}),...(x_{n},\ y_{n}) נתונים על שני משתנים  X ו- Y שהתקבלו במדגם. מקדם המתאם של פירסון, r מוגדר כ-:
כאשר  {\bar {x}} הוא ממוצע ערכי  x ו- {\bar {y}} ממוצע ערכי  y, והסכימה היא על כל ערכי הנתונים מהמדגם.
מההגדרה ניתן לראות כי מקדם המתאם הוא סימטרי, כלומר מקדם המתאם בין X ל-Y שווה בערכו למקדם המתאם בין Y ל-X
אף על פי שהחישוב על פי הנוסחה מתאפשר כאשר X ו-Y מקבלים ערכים מספריים כלשהם, אין משמעות לערכו של מקדם המתאם אם X ו-Y אינם משתנים כמותיים, כלומר נמדדים בסולם מנה או סולם רווח (ראו: סולמות מדידה).
ניתן להוכיח כי:
ערכו של r נע בין 1- ל-1 (בעזרת אי שוויון קושי-שוורץ).
הערך 1 יתקבל כאשר יש קשר ליניארי חיובי מלא בין המשתנים
הערך 1- יתקבל כאשר יש קשר ליניארי שלילי מלא בין המשתנים.
עם זאת, ברוב המקרים r יקבל ערכי ביניים בין שני ערכי הקיצון, וערכים אלה נתונים לפרשנות. לדוגמה: אם ערכו של r שווה ל-0.8, הפרשנות המקובלת היא כי בין שני המשתנים קיים קשר ליניארי חיובי בעוצמה גבוהה. מקובל לפרש את ערכי מקדם המתאם באופן הבא:
עוצמת הקשר הליניארי בין המשתנים: ככל שהערך קרוב יותר ל־1+ או ל־1- אזי עוצמת הקשר חזקה יותר.
כיוון הקשר הליניארי בין המשתנים: ערך חיובי פירושו קשר ליניארי חיובי. ערך שלילי פירושו קשר ליניארי שלילי (הפוך).
כאשר ערכו של מקדם המתאם קרוב לאפס הקשר הליניארי בין שני המקדמים חלש.
גם כאשר ערכו של מקדם המתאם קרוב לאפס או אפילו שווה לאפס, אין להסיק מכך כי אין קשר בין שני המשתנים, מכיוון שייתכן כי בין המשתנים קיים קשר אחר שאינו ליניארי. לדוגמה, אם ערכי X שווים לערכים השלמים שבין 10- ל-10 (כלומר ערכי X הם 10-, 9-, 8-, וכן הלאה עד 8, 9, 10) ואילו Y שווה ל- X^{2}, ערכו של מקדם המתאם יהיה שווה ל-0 אף על פי שברור כי יש קשר בין שני המשתנים. כמו כן, אין להסיק מערכים הקרובים ל-1 או ל־1- כי קיים קשר סיבתי בין שני המשתנים X ו-Y.
אנלוגיה מתמטית הסתברותית

מבחינה מתמטית, המתאם ההסתברותי בין שני משתנים מקריים X ו-Y עם תוחלות μX ו-μY וסטיות תקן σX ו-σY מוגדר על פי הנוסחה הבאה:
כאשר E מציין תוחלת ו-cov מציין שונות משותפת. מכיוון שלפי ההגדרה במכנה הנוסחה מופיעות סטיות התקן של המשתנים X ו-Y עולה כי המקדם מוגדר אך ורק אם לכל אחד מהמשתנים  X ו- Y קיימת שונות סופית וחיובית.
אם מקדם המתאם ההסתברותי שווה ל-0 נאמר כי המשתנים  X ו- Y הם "בלתי מתואמים".
התכונות של מקדם המתאם ההסתברותי דומות לתכונות של מקדם המתאם של פירסון. בנוסף, קל להוכיח כי אם המשתנים  X ו- Y הם בלתי תלויים, הרי שהם בלתי מתואמים. הטענה ההפוכה אינה נכונה: קיימים משתנים מקריים בלתי מתואמים שאינם בלתי תלויים. דוגמה טריוויאלית היא כאשר  X הוא משתנה מקרי המפולג אחיד בקטע  [-1,1], ו- Y=X^{2}.
הרחבות

קיימות מספר הרחבות למקדם המתאם של פירסון. הידועה שבהם היא מקדם המתאם של ספירמן, בו מקדם המתאם מחושב על פי הדרגות של המשתנים, כלומר הערך הנמוך ביותר של X מקבל דרגה השווה ל-1, הערך השני הנמוך ביותר מקבל דרגה 2 וכן הלאה. מקדם זה מתאים לאמידת עוצמת הקשר בין שני משתנים הנמדדים בסולם סודר. הפרשנות של ערכי מקדם המתאם של ספירמן דומה לזו של מקדם פירסון. עם זאת, אין להסיק כי כאשר ערך מקדם המתאם של ספירמן שווה ל-1 אזי קיים קשר ליניארי מלא בין המשתנים, אך ניתן להסיק כי קיים ביניהם קשר מונוטוני.
כן קיימות הרחבות למתאם חלקי, מתאם מתוקן, מתאם ממושקל, מתאם כאשר המשתנים אינם סימטריים סביב הממוצע שלהם ועוד.
פירסון עצמו ניסה להרחיב את מקדם המתאם כך שיוכל למדוד את הקשר בין שני משתנים קטגוריים (כלומר משתנים המקבלים מספר סופי של ערכים) הנמדדים בסולם סדר. הוא פיתח שני מדדים: מקדם המתאם הטטרכורי ומקדם המתאם הפוליכורי. השימוש במדדים אילו מצומצם, אם כי יש תוכנות מחשב המאפשרות את חישוב המדדים האלה.
ראו גם

שונות משותפת
מתאם אקראי
מדדי קשר ותלות
מתאם ספירמן
משפט הקומפקטיות

משפט הקומפקטיות הוא משפט מרכזי בלוגיקה מתמטית, המאפשר לטפל במערכות אינסופיות של אקסיומות על ידי הבנת חלקים סופיים שלהן.
כמשפטים רבים אחרים מלוגיקה, קיימות למשפט זה שתי גרסאות: בתחשיב הפסוקים, ובשפה מסדר ראשון.
בתחשיב הפסוקים המשפט קובע כי לאוסף פסוקים יש מודל אם ורק אם לכל תת-קבוצה סופית שלו יש מודל (הכוונה במודל של פסוק היא להשמה של ערך אמת לפסוקים האטומיים, המספקת את הפסוק). שמו של המשפט בא מקיומה של הוכחה טופולוגית עבורו, המתבססת על קומפקטיות של מרחב טופולוגי מסוים ומשפט טיכונוף.
את גרסת המשפט לשפה מסדר ראשון הוכיח אנטולי מלצב ב-1936. בגרסה זו המשפט קובע שאם לכל תת-קבוצה סופית של קבוצת פסוקים נתונה בשפה מסדר ראשון יש מודל, אז יש מודל לקבוצה כולה.
את המשפט ניתן להוכיח בעזרת אקסיומת הבחירה (וליתר דיוק, גרסה מוחלשת של אקסיומת הבחירה, כדוגמת למת העל-מסננים, מספיקה), ולכן הוא עשוי שלא להיות תקף כאשר מפתחים את תורת הקבוצות ללא אקסיומה זו.
הוכחות למשפט

הן בתחשיב הפסוקים והן בתחשיב היחסים, קיימות הוכחות רבות למשפט הקומפקטיות.
ההוכחה הנפוצה ביותר היא זו המסתמכת על משפט השלמות של גדל. נציג את עיקרי ההוכחה הזו בשפה מסדר ראשון (קיימת גרסה דומה לתחשיב הפסוקים):
משפט הקומפקטיות הוא סמנטי במהותו (עוסק במודלים), ולא תחבירי (עוסק בהוכחות). הרעיון בהוכחה זו הוא להראות שמספיק להוכיח גרסה תחבירית של משפט הקומפקטיות: "בהינתן קבוצת פסוקים, אם כל תת-קבוצה סופית שלה היא עקבית, אז הקבוצה כולה עקבית". ההוכחה של הטענה הזו קלה מאוד ומסתמכת על כך שכל הוכחה היא סופית.
הקושי הוא, אם כן, לעבור לגרסה התחבירית הזו; הכלי שמאפשר לקשר בין סמנטיקה לתחביר הוא משפט השלמות של גדל, לפיו "עקביות" ו"קיום מודל" הם היינו-הך. מרגע שתפסנו את האבחנה הזו, ההוכחה טריוויאלית.
נעיר שקיימת הוכחה של משפט השלמות של גדל מתוך משפט הקומפקטיות: משפט הקומפקטיות ומשפט השלמות של גדל שקולים במסגרת אקסיומות צרמלו-פרנקל לגרסה חלשה יותר של אקסיומת הבחירה, והיא למת העל-מסננים (לפיה כל מסנן על קבוצה כלשהי ניתן להרחבה לעל-מסנן).
כפי שציינו, קיימת הוכחה טופולוגית למשפט הקומפקטיות, ומכאן שמו. עיקרי ההוכחה: בתחשיב הפסוקים הסטנדרטי, קבוצות ההשמות המקיימות פסוקים נתונים הן קבוצות סגורות במרחב הטופולוגי הקומפקטי של כל ההשמות, ולכן אם החיתוך של כל מספר סופי מהן אינו ריק, אז גם החיתוך של כולן אינו ריק.
בשפה מסדר ראשון, קיימת הוכחה נוספת ואלגנטית מתחום תורת המודלים, הנעזרת בעל-מכפלות ובמשפט Łoś.
ניתן להוכיח בקלות יחסית את גרסת המשפט לתחשיב הפסוקים מגרסתו בשפה מסדר ראשון.
שימושים למשפט

בראש ובראשונה, ובדומה למשפטי לוונהיים-סקולם, משפט הקומפקטיות מעיד על חולשה כלשהי של הלוגיקה מסדר ראשון. באמצעותו ניתן למצוא תכונות שלא ניתנות להבעה באמצעות קבוצות של פסוקים מסדר ראשון. נדגים זאת: יישום טיפוסי של משפט הקומפקטיות הוא לבניית שדה סדור לא ארכימדי השקול אלמנטרית לשדה הממשיים. מכאן, תכונת הארכימדיות היא תכונה שלא ניתן להביע באמצעות שפה מסדר ראשון.
יישום נוסף, המיוחס לסקולם, של משפט הקומפקטיות, הוא לבניית מודל בן מניה לא-סטנדרטי של האריתמטיקה. מודל כזה הוא מבנה בן מניה השקול אלמנטרית למספרים הטבעיים בשפת אריתמטיקת פאנו (גרסה מסדר ראשון של מערכת פאנו), אך אינו איזומורפי להם. הדרך לבנות מודל כזה היא לצרף לתורה השלמה של הטבעיים את אוסף הנוסחאות:  x>n לכל מספר טבעי  n.
נקבל אוסף מורחב של נוסחאות. כל תת-קבוצה סופית של אוסף זה היא עקבית (המספרים הטבעיים מהווים מודל שלה), ולכן יש מודל לאוסף כולו. (יתרה מכך, ממשפט לוונהיים סוקלם היורד ניתן למצוא מודל כזה שהוא בן מניה). אם כן, מודל זה לא איזומורפי לטבעיים אך שקול אלמנטרית להם - זהו מודל לא סטנדרטי לאריתמטיקה.
מסקנה מעניינת היא שאקסיומת האינדוקציה אינה ניתנת לניסוח בלוגיקה מסדר ראשון, שכן ניתן להשתמש בה (ובשתי אקסיומות נוספות מסדר ראשון) כדי לאפיין את הטבעיים עד כדי איזומורפיזם. אקסיומה זו כן ניתנת לניסוח בלוגיקה מסדר שני, ולכן קיבלנו שמשפט הקומפקטיות כושל בלוגיקה זו (ומכאן גם משפט השלמות לא תקף בה).
ניתן להשתמש במשפטי הקומפקטיות על מנת להוכיח מגרסתו הסופית של משפט ארבעת הצבעים את גרסתו האינסופית, וכנ"ל לגבי משפט החתונה של הול. יישומים טיפוסיים אלו מדגימים את האופן שבו מושג הקומפקטיות מקשר בין הסופי לאינסופי. כך, למשל, ניתן להסיק ממשפט הקומפקטיות שאם לקבוצת נוסחאות יש מודלים סופיים גדולים כרצוננו, יש לה מודל אינסופי.
משפט הקומפקטיות הוא אחת משתי תכונות מפתח המשמשות במשפט לינדסטרום לאפיון השפה מסדר ראשון. התכונה השנייה היא משפט לוונהיים-סקולם היורד.
נמל התעופה הבין-לאומי אוקלנד

נמל התעופה הבינלאומי של אוקלנד (באנגלית: Oakland International Airport; או בקצרה: OAK) הוא נמל תעופה בינלאומי הממוקם באוקלנד, קליפורניה, ארצות הברית, 16 ק"מ דרומית למרכז העיר הממוקם באזור מפרץ סן פרנסיסקו. הנמל הוא בבעלות נמל אוקלנד, ויש ממנו טיסות פנימיות לערים ברחבי ארצות הברית וטיסות בינלאומיות למקסיקו ואזורים נוספים בעולם. נמל התעופה משתרע על פני 2,600 דונם.
היסטוריה > המאה ה-20

העיר אוקלנד בחנה בניית נמל תעופה החל משנת 1925, והנמל הלאומי של העיר נפתח ב-1927. מסלול ההמראה באורך 7,020 רגל (2,140 מ') היה הארוך ביותר בעולם באותה תקופה, והוא נבנה תוך 21 ימים בלבד. נמל התעופה אוקלנד היה נקודת המוצא של כמה טיסות היסטוריות, כולל הטיסה ההיסטורית של צ'ארלס קינגספורד סמית', הטיסה לאוסטרליה ב-1928, והטיסה של אמיליה ארהארט. ארהארט עזבה את נמל התעופה, שם שהחלה את המסע שלה, בכוונה לחזור לשם לאחר שהקיפה את העולם כולו.
Boeing Air Transport (קודמתה של יונייטד איירליינס) החלה בטיסות סדירות לאוקלנד בדצמבר 1927. אליה הצטרפה טראנס וורלד איירליינס בשנת 1932. בשנת 1929 פתחה בואינג את בית הספר לאווירונאוטיקה של בואינג, שהתרחב במהירות ב-1939 במסגרת התוכנית להכשרת טייסים אזרחיים. אלפי טייסים ומכונאים הוכשרו לפני שהמתקן הוחלף למרכז ההדרכה של יונייטד איירליינס ב-1945.
בשנת 1943 הכוחות המזוינים של ארצות הברית השתלטו באופן זמני על נמל התעופה של אוקלנד ופתחו את תחנת האוויר הצי אוקלנד. לאחר המלחמה, חברות התעופה חזרו לאוקלנד. ווסטרן איירליינס החלה בטיסות בשנת 1946, ואחריה הגיעו אמריקן איירליינס, פסיפיק סאות'ווסט איירליינס Transocean Air Lines, ו-World Airways.
טרמינל Jet Age הראשון של שדה התעופה (כיום טרמינל 1) תוכנן על ידי ג'ון קארל וארנקה, ונפתח בשנת 1962.
במהלך מלחמת וייטנאם, וורלד איירווייס הסיעה אלפי אנשי צבא דרך אוקלנד לבסיסים שלהם בדרום מזרח אסיה. לאחר המלחמה התנועה בנמל אוקלנד ירדה, אך הסרת הרגולציה של חברות התעופה גרמה לכמה חברות בעלות תעריפים נמוכים להתחיל בטיסות מהנמל. עלייה זו הביאה לבניית טרמינל שני בעלות של כ-16.3 מיליון דולר, טרמינל 2.
פדקס אקספרס פתחה בסיס מטענים בנמל אוקלנד ב-1988, שהוא כיום אחד ממסופי ההובלה האווירית העמוסים ביותר בארצות הברית. בשנות ה-90 פתחה סאות'ווסט איירליינס בסיס צוות באוקלנד, והרחיבה את טיסותיה במטרה להפוך למובילת הנוסעים של נמל התעופה. לנמל התעופה יש מתקני הגעה בינלאומיים, כולל פקידי מכס והגנה על גבולות ארצות הברית. בשנות ה-90 נרשמה עלייה של חברות זולות המשרתות את הנמל.
היסטוריה > שנות ה-2000

יונייטד איירליינס פינתה את מרכז התחזוקה של אוקלנד בשטח של 300,000 מ"ר במאי 2003 והעבירה אותו לנמל התעופה הבינלאומי של סן פרנסיסקו (SFO).
נמל התעופה הבינלאומי של אוקלנד החל בפרויקט הרחבה ושיפוץ בעלות של 300 מיליון דולר ב-2004, כולל הוספת חמישה שערים בטרמינל 2. המתחם החדש נפתח חלקית בסתיו 2006, ובמלואו באביב 2007. כחלק מתוכנית זו, שופצו גם כבישי שדה תעופה ומגרשי חניה עד סוף 2008.
בשנת 2009 העבירה אליג'אנט אייר את הפעילות מנמל התעופה הבינלאומי של סן פרנסיסקו לנמל התעופה של אוקלנד. בשנת 2009, לנמל אוקלנד היה את אחוז ההגעה בזמן של טיסות הגבוה ביותר מבין 40 שדות התעופה העמוסים ביותר בצפון אמריקה.
בשנת 2011 חזרה ספיריט איירליינס לאוקלנד לאחר מספר שנים של היעדרות, ובסופו של דבר הטיסה יחד שבעה קווים כל השנה ועונתיים עד קיץ 2017. בשנת 2014, נורוויג'ן אייר שאטל הכריזה על שתי טיסות ראשונות כל השנה לשדה התעופה בסטוקהולם ואוסלו, תוך שימוש במטוסי בואינג 8–787.
במאי 2015 החלה בניית התוכנית Moving Modern של נמל התעופה הבינלאומי באוקלנד בעלות שיפוץ של 100 מיליון דולר של מתחם טרמינל 1. הפרויקט כלל שיפורים אדריכליים במבנים מרכזיים, החלפה ושדרוג תשתיות ושיפור סביבת הנוסעים. הפרויקט הסתיים באביב 2017.
בשנת 2016 הכריזה נורוויג'ן אייר שאטל על טיסות המקשרות את אוקלנד עם לונדון החל מאביב 2017. בריטיש איירווייז הגיבה עם שירות משלהם ללונדון, כאשר שתי חברות התעופה מספקות שירות לנמל התעופה לונדון גטוויק.
בשנת 2017 הודיעה נורוויג'ן אייר שאטל על טיסות המקשרות את אוקלנד עם קופנהגן על בסיס עונתי החל מ-28 במרץ, ועם ברצלונה מ-7 ביוני. Level, חברה חדשה בבעלות IAG, הגיבה עם שירות לברצלונה משלהם, והחלה בטיסות שהופעלו תחילה על ידי איבריה. חודשים לאחר מכן, נורוויג'ן אייר שאטל הודיעה על השקת טיסות ללא עצירות בין אוקלנד לנמל התעופה לאונרדו דה וינצ'י-פיומיצ'ינו, וביולי אותה השנה הודיעה שתשיק טיסות לנמל התעופה שארל דה גול ב-10 באפריל 2018.
בין אמצע 2018 לתחילת 2020 קווים רבים הפסיקו לפעול בנמל. בריטיש אירוויז סיימה את השירות באוקטובר 2018. Level העבירה את פעילותה לנמל התעופה הבינלאומי של סן פרנסיסקו, וכך גם נורוויג'ן אייר שאטל ביטלה כל שבעת הנתיבים שלה המשרתים את אוקלנד. ג'ט בלו איירווייז הפסיקה את פילותה בנמל באפריל 2020 ואילו אמריקן איירליינס הפסיקה בתחילת יוני 2020, ועוד.
תאונות ותקריות

ב-27 באפריל 1943, צי ארצות הברית DC-3 דקוטה, התרסק בגבעות ליד מסלול הגולף לייק צ'בוט, כ-4 מיילים מזרחית לאוקלנד. שמונה מתוך 10 הנוסעים נהרגו.
ב-18 בינואר 1944, מטוס דאגלס C-47 דקוטה של חילות האוויר של צבא ארצות הברית, ניסה לחזור לנמל התעופה העירוני באוקלנד בגלל כשל במנוע מספר 1. הוא נתקע והתנגש בבית. כל שמונת הנוסעים מתו.
ב-13 בפברואר 1945, מטוס DC-3 דקוטה של הצי האמריקאי התרסק במפרץ קילומטר אחד מתחנת האוויר הצי אוקלנד 13 דקות לאחר ההמראה עקב כשל במנוע. כל 24 הנוסעים מתו.
ב-20 בינואר 1947, צי ארצות הברית, דאגלס DC-4 פגע בסוללה בעת גישה מונחית מכ"ם לנמל התעופה אוקלנד. שרפה פרצה, ו-20 מתוך 21 הנוסעים יצאו בשלום, ואחד מת.
ב-24 באוגוסט 1951, טיסה 615 של יונייטד איירליינס, עם מטוס מסוג דגלס DC-6B פגע בשטח הררי 15 מיילים דרומית מזרחית לנמל. כל ששת אנשי הצוות ו-44 הנוסעים מתו.
ב-17 בנובמבר 1951, טיסת אימונים של חברת אוברסיי נשיונל איירווייס (ONA) Douglas C-54, התנגש ב-C-54 באוקלנד ריינג'. מטוס ה-ONA התרסק על כביש מהיר, וה-C-54 השני ביצע נחיתת חירום בנמל התעופה הבינלאומי של סן פרנסיסקו. כל שלושת הנוסעים מתו, ו-11 בני אדם שהיו על הקרקע נפצעו.
ב-20 באפריל 1953, טיסה 636 של ווסטרן איירליינס, דגם דאגלס DC-6B, התרסקה במפרץ סמוך לאוקלנד לאחר שיצאה משדה התעופה הבינלאומי בסן פרנסיסקו. שמונה מתוך 10 הנוסעים נהרגו.
הערות שוליים

1 2  Oakland International Airport: OAK Backgrounder, web.archive.org, ‏22 ביוני 2012
↑  Oakland International Airport: Press Releases, web.archive.org, ‏20 בינואר 2011
↑  “Moving Modern” Program To Upgrade Terminal 1 at OAK, Oakland International Airport, ‏2015-05-12 (באנגלית אמריקאית)
↑  "BA owner IAG launches new long-haul airline Level". BBC News (באנגלית בריטית). 2017-03-17. נבדק ב-2022-06-26.
↑  Ben Mutzabaugh, Norwegian Air to fly to Italy from three U.S. cities; $189 one-way fares, USA TODAY (באנגלית אמריקאית)
↑  Norwegian expands Paris – US flights in 2018, Routes (באנגלית בריטית)
↑  Ben Schlappig, 2018 April 3, 50, British Airways Is Canceling Flights To Oakland, One Mile at a Time, ‏3 באפריל 2018 (באנגלית אמריקאית)
↑  American Airlines is dropping service to Oakland and doesn’t plan to return, Dallas News, ‏2 ביוני 2020 (באנגלית)
↑  Harro Ranter, ASN Aircraft accident Douglas R4D-1 (DC-3) 4693 Oakland, CA, aviation-safety.net
↑  Harro Ranter, ASN Aircraft accident Douglas C-47A-DL (DC-3) 43-30682 Oakland, CA, aviation-safety.net
↑  Harro Ranter, ASN Aircraft accident Douglas R5D (DC-4) registration unknown Oakland NAS, CA (OAK), aviation-safety.net
↑  Harro Ranter, ASN Aircraft accident Douglas C-54D-10-DC (DC-4) N79992 Oakland Range, CA, aviation-safety.net
לוי יצחק בנדר

| --- | --- |

הרב לוי יצחק בנדר, 1985
 לידה:  23 ביוני 1897 כ"ג בסיוון ה'תרנ"ז גרודז'יסק מזובייצקי, רפובליקת פולין 
 פטירה:  25 ביולי 1989 (בגיל 92) כ"ב בתמוז ה'תשמ"ט ירושלים, ישראל 
 מקום קבורה:  בית הקברות היהודי בהר הזיתים 
 מקום פעילות:  אומן וירושלים
 תקופת הפעילות:  ?–1989 
 השתייכות:  חסידות ברסלב
 רבותיו:  הרב אברהם חזן
 תלמידיו:  ראו להלן
 חיבוריו:  ראו להלן
 
הרב לוי יצחק בנדר (כ"ג בסיוון ה'תרנ"ז, 23 ביוני 1897 – כ"ב בתמוז ה'תשמ"ט, 25 ביולי 1989) היה ממנהיגיה הבולטים של חסידות ברסלב במאה ה-20.
ביוגרפיה

נולד בעיירה גרודזיסק מזובייצקי שבפולין, לאביו רבי אברהם נח בנדר.
בגיל 17 התקרב לחסידות ברסלב, ומאז הייתה עבורו לדרך חיים ופעל רבות להפיצה. בעיצומה של מלחמת העולם הראשונה חצה את הגבול מפולין לרוסיה והעתיק את מגוריו לעיר אומן שבאוקראינה, מקום קברו של רבי נחמן מברסלב ומרכז חסידות ברסלב בימים ההם. באומן התקרב אל הרב  אברהם חזן בנו של רבי נחמן מטולטשין (תלמידו הקרוב של רבי נתן מברסלב).
בשנת 1936 נאסר בידי השירות החשאי הסובייטי הנ.ק.ו.ד. בשל פעילות דתית להפצת היהדות ובחשד להברחת כספים לתוך ברית המועצות לצורך פעילותו. הם התכוונו להוציאו להורג, אך ברגע האחרון שוחרר ממאסר הודות לחנינה מיוחדת שקיבל ממושל אוקראינה שהיה נשוי לבת של אחד מחסידי ברסלב. כעבור תקופה קצרה התחרטו על שחרורו והוציאו צו מעצר חדש נגדו, אך כל נסיונותיהם ללוכדו בשנית עלו בתוהו, לאחר שנמלט מאומן ומצא מסתור באזור מוסקבה.
בפרוץ מלחמת העולם השנייה, עם פלישתם של הנאצים לברית-המועצות, בניסיון להתרחק מאזורי הכיבוש, עבר לאוזבקיסטן והתגורר שם בערים בוכרה וטשקנט. לאחר המלחמה שהה במחנות העקורים בגרמניה ושם שימש כדיין ומורה הוראה לפליטים שהתקבצו שם.
בשנת 1949 עלה לישראל והתיישב בעיר ירושלים, והיה מבין מחדשי תנועת חסידות ברסלב שהייתה במצב התפוררות בארץ ישראל. נמנה בין מייסדי ישיבת ברסלב ("השול", "ישיבת אור הנעלם") ולימד בה. נודע כמעביר המסורת הוותיקה של חסידות ברסלב שלפני מלחמת העולם השנייה, והיה מקובל על הרוב המכריע של חסידי ברסלב בארץ ישראל ובעולם.
נפטר בכ"ב בתמוז תשמ"ט כשמסביבו קהל רב ונטמן בעת חצות לילה בבית הקברות בהר הזיתים בחלקת חסידי ברסלב.
השקפת עולמו

שמו יצא כאדם שקול מאוד ומתון בהליכותיו והנהגותיו, בנושאי דת ובכלל. מחשבתו הייתה נתונה תמיד ליום המוות, מתוך צורך תמידי להתכונן רוחנית ומוסרית לעולם הבא, לפי אמונתו, וברוח דרכו של מורו ורבו רבי נחמן מברסלב.
קרא רבות ליישום עצותיו של רבי נחמן מברסלב בענייני אמונה ותפילה, והנחיותיו של רבי נחמן ב'עבודת הבורא' כחלק מסדר יום, כמו השכמה בחצות הלילה ועריכת תיקון חצות, התבודדות שעה ביום, ומנהג חסידי ברסלב להשכים לתפילת שחרית עם הנץ החמה ועוד. העיד על עצמו שכך נהג בדקדקנות יום-יום למעלה משבעים שנה מאז שהתקרב לחסידות ברסלב. למרות געגועיו העזים לעיר אומן ולקברו של רבי נחמן, כפי שהשתקף תמיד משיעוריו, לא ראה בעין יפה את הנסיעות לאומן, שהחלו בשלהי תקופת שלטון ברית המועצות, בעיקר מתוך חשש לשלום החסידים, וכפי שהתבטא: "הכרתי את הקומוניסטים הללו מקרוב, ואני יודע על בשרי מה הם מסוגלים לעולל. אינני סומך עליהם כלל".
מתלמידיו

אליהו גודלבסקי
הרב עופר גיסין
הרב יחיאל מיכל דורפמן
הרב יעקב מאיר שכטר
אליעזר ברלנד
הרב משה ביננשטוק
הרב ישראל יצחק בזנסון